Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 208/13/5508	Ružomberok, 8.7.2014
EEČ : 2-42-98-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX, Slovensko
hoci je zo Zákona o rodine a podľa rozsudku Okresného súdu Topoľčany sp. zn. 9P/134/2009-28 z 26.05.2009, ktorý nadobudol právoplatnosť dňa 06.07.2009, povinný s účinnosťou od 01.06.2009 platiť na svojho maloletého syna XXXXX, nar. XXXXX zvýšené výživné po 33,- Eur, vždy do 15-teho dňa toho ktorého mesiaca vopred k rukám jeho matky XXXXX, nar. XXXXX, trvalé bydlisko v XXXXX, okres Topoľčany, od 01.12.2009 do 24.06.2014, si túto vyživovaciu povinnosť riadne a pravidelne neplnil, čiastočne s výnimkou mesiacov december 2009, kedy zaplatil výživné v sume 21,- Eur, január 2010, kedy zaplatil výživné v sume 110,- Eur,  január 2011, kedy zaplatil výživné v  sume 100,- Eur, marec 2011, kedy zaplatil výživné v sume 474,- Eur,  apríl 2012, kedy zaplatil výživné v sume 20,- Eur a máj 2012, kedy zaplatil výživné v sume 35,- Eur, čím ku dňu 16.03.2014 dlhoval na výživnom sumu 1056,- Eur, pričom dňa 17.03.2014 matke zaplatil sumu 700,- Eur a dňa 25.06.2014 sumu 360,- Eur a tým celý dlh na výživnom uhradil vrátane bežného výživného za mesiac jún 2014,

lebo zanikla trestnosť činu

Odôvodnenie:
	Poverený príslušník Obvodného oddelenia PZ v Liptovskej Osade uznesením č. ČVS:ORP-301/LO-RK-2013 z 27.05.2013 podľa § 199 ods. 1 Trestného poriadku začal trestné stíhanie a ďalším vznesením z 27.06.2013 podľa § 206 ods. 1 Trestného poriadku vzniesol XXXXX obvinenie z prečinu  zanedbania povinnej výživy podľa § 207 ods. 1 Trestného zákona, ktorého sa mal dopustiť  na tom  skutkovom základe, ako je popísaný vo výrokovej časti tohto uznesenia s tým, že vyživovaciu povinnosť na mal. XXXXX si  riadne neplnil od 01.12.2009 do 27.06.2013 a k rukám jeho matky dovtedy dlhoval na  výživnom sumu 658,- Eur.

	Trestné stíhanie bolo začaté na základe písomného trestného oznámenia XXXXX z 19.03.2013, doplneného ústne do zápisnice dňa 07.05.2013, ktorá aj vo svojich svedeckých výpovediach po začatí trestného stíhania potvrdila, že jej bývalý manžel obv. XXXXX si od 01.12.2009 riadne a pravidelne neplnil vyživovaciu povinnosť voči ich synovi XXXXX v sume po 33,- Eur mesačne, k čomu bol zaviazaný  právoplatným rozsudkom Okresného súdu Topoľčany sp. zn. 9P/134/2009-28 z 26.05.2009, pričom výživné mal platiť vždy do každého 15. dňa v mesiaci vopred k jej rukám. Výživné jej obvinený zaplatil len v mesiacoch december 2009 v sume 21,- Eur, január 2010 v sume 110,- Eur,  január 2011 v  sume 100,- Eur, marec 2011 v sume 474,- Eur,  apríl 2012 v sume 20,- Eur a máj 2012 v sume 35,- Eur. Pri výsluchu dňa 04.04.2014 XXXXX potvrdila a zdokladovala, že obvinený jej dňa 17.03.2014 zo Španielska službou Western Union zaslal sumu 700,- Eur. Obvinený sa so synom nijako nekontaktoval a na jeho výživu okrem uvedených platieb inou formou neprispel. Poškodená sa vyjadrila k svojim osobným pomerom i k jej príjmu a výdavkom v domácnosti. Mal. XXXXX v dôsledku neplatenia výživného núdzou netrpel.

	Obv. XXXXX sa doteraz poštou na adresu jeho trvalého bydliska v obci XXXXX, okres Ružomberok  nepodarilo doručiť uznesenie o vznesení obvinenia, keď zásielka bola uložená na pošte a neprevzatá v odbernej lehote, preto nebol v predmetnej trestnej veci doteraz ani vypočutý ako obvinený. Celoštátne pátranie, ktoré bolo po obvinenom dňa 09.07.2013 vyhlásené oddelením pátrania Okresného riaditeľstva PZ v Ružomberku, nebolo úspešné, pričom jeho pobyt bol cestou Národnej ústredne SIRENE zistený v Španielsku, kde sa od júla 2010 má zdržiavať v lokalite Caňar (Granada) na presne nezistenom mieste v horách Alpujarra pri meste Orgiva v komunite členov hnutia hippies Ecovillage Beneficio, ktorá je izolovaná od okolitého sveta. Sudca pre prípravné konanie tunajšieho súdu dňa 27.11.2013 pod sp. zn. 0Tp/25/2013-55 vydal na obvineného príkaz na zatknutie. Vzhľadom na dodatočné uhradenie dlžného výživného bolo podanie návrhu na vydanie európskeho zatýkacieho rozkazu na obv. XXXXX bezpredmetné.

	Na základe rozsudku Okresného súdu Topoľčany sp. zn. 9P/134/2009-28 z 26.05.2009 (č. l. 30), ktorý nadobudol právoplatnosť dňa 06.07.2009, je obv. XXXXX povinný s účinnosťou od 01.06.2009 platiť na svojho maloletého syna XXXXX, nar. XXXXX zvýšené výživné po 33,- Eur, vždy do 15-teho dňa toho ktorého mesiaca vopred k rukám jeho matky XXXXX, nar. XXXXX. Podľa rodného listu na č. l. 51 je obv. XXXXX otcom XXXXX, nar. XXXXX.

	Na č. l. 37 - 40 sa vo vyšetrovacom spise nachádzajú fotokópie dokladov predložených XXXXX, ktoré dokazujú, že obvinený jej prostredníctvom služby Western Union a poštovými poukazmi zaplatil od decembra 2009 do marca 2014 výživné vo vyššieuvedených sumách. Na základe mojej písomnej výzvy z 09.06.2014 XXXXX zaslala tunajšej prokuratúre písomné vyjadrenie s fotokópiou poštového poukazu (č. l. 21 - 22), z ktorého vyplýva, že obv. XXXXX jej dňa 27.06.2014 doplatil výživné na mal. XXXXX v sume 360,- Eur a tým vyrovnal celý dlh na výživnom. Vyživovacia povinnosť obvineného voči synovi stále trvá, nedošlo k zmene výšky výživného, náhradné výživné na syna matka od 01.03.2014 už nepoberá.

	Listinnými dôkazmi a správami na č. l. 53 - 61 boli zisťované majetkové a osobné pomery obv. XXXXX a bolo nimi preukázané jeho úmyselné zavinenie na neplnení vyživovacích povinností vo forme nepriameho úmyslu podľa § 15 písm. b) Trestného zákona. 

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného. V zmysle  § 86 ods. 1 písm. a)  Trestného zákona trestnosť tohto prečinu zaniká, ak tento nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Obv. Peter Ťupek mal za obdobie od 01.12.2009 do 24.06.2014 zaplatiť matke XXXXX bežné výživné na ich maloletého syna  XXXXX v celkovej výške 1815,- Eur (55 mesiacov á 33,- Eur), pričom bolo preukázané, že obvinený jej zaplatil od decembra 2009 do mája 2012 výživné v sume 760,-Eur. Dňa 17.03.2014 obvinený matke dodatočne zaplatil sumu 700,- Eur a napokon dňa 27.06.2014 jej doplatil výživné v sume 360,- Eur, teda spolu jej zaplatil 1820,- Eur. Tým obvinený celý dlh na výživnom za uvedené obdobie uhradil vrátane bežného výživného za jún 2014. Bežné výživné za júl 2014 obvinený ešte môže zaplatiť do 15.07.2014. 

	Podľa § 215 ods. 1 písm. h) Trestného poriadku  prokurátor zastaví trestného stíhanie, ak zanikla trestnosť činu. Podľa odseku 4 tohto zákonného ustanovenia zastaviť trestné stíhanie je oprávnený aj policajt, ak nebolo  vznesené obvinenie.  

	Na základe vyššie uvedených skutočností som rozhodol tak, ako je uvedené vo výrokovej časti  tohto uznesenia, keďže trestný čin nemal na maloletého XXXXX trvalo nepriaznivé následky.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Mikuláš
prokurátor